  Виталий Пронин Та нуналъёсы Удмурт Республикаысь Адямилэн правоосызъя оскем мурт Михаил Кокорин журналистъёсын пумиськылӥз. Со мадиз Пугачёвоын пуштылонъёс бере лэсьтӥськон-тупатъян ужъёслэн мынэмзы сярысь. Юрттэт курыса, Оскем мурт доры Пичи Пурга ёросысь 13 гуртъёсысь 771 мурт вазиськиз. Оскем муртлэн аппаратаз ужасьёс юртъёссэс эскерыса потӥзы. Адямиослэсь улон интызэс шуныт карон понна нырысь ик тупатъяно вал липетъёсты, вӧлдэтъёсты, укноосты но борддоръёсты. Президент Александр Волков косэмъя зуркам-куашкам коркаосты тупатъяны шаерысьтымы вить городъёсысь лэсьтӥськись организациос юнматэмын. Куазь зоремен, уж ӝегаз. Озьы ке но лэсьтӥськон-тупатъян уж бордын мыло-кыдо тыршо Сарапул но Воткинск городъёсысь лэсьтӥськисьёс. Тросэз адямиос куашкам юртъерзэс асьсэ кужымен тупатъяны кутско.Тужгес но секыт югдур Яган посёлокын. Отын улӥсьёслэсь юртъеръёссэс тупатъян-лэсьтон вылысь юнматэмын глазовъёс.Пуштылонъёс дырысен 4 толэзь ортчиз ни, нош адямиос выльысь вазиськонъёсын лыкто. Яке воксё но нырысьсэ вазисько. Тупатъям-лэсьтэм ужъёс куд-огезлы уг кельшо.Куд-огез шуо: малы мынэсьтым липетме вуж шиферен липиды, нош бускельмылэсь - кортэн. Сыӵе дыръя нош адямилэсь вазиськонзэ эскерытэк ӧвӧл. Талэсь мугзэ валаны луэ: пуштылонъёс бере ик МЧС-ын ужасьёс Глазовысь лэсьтӥськисьёсын ӵош Яган посёлокетӥ ортчизы. Мае адӟизы - сое ик актазы гожъязы. Куинь шиферзы ке усемын, куинь ик пуктоно шуыса, пусйизы. Музон шекъёсты адямиос соку ӧз на чаклалэ. Собере но ай выльысь езаны но пилиськылыны кутскизы фундаментъёссы, гуръёссы но кирпичлэсь но пеноблоклэсь ӝутэм борддоръёссы. Бӧрысь ми доры эшшо 1 сюрс 200 вазиськон вуиз на, шуэ М. Кокорин. Соос пӧлысь 1 сюрс 50-эз эскеремын ни.Нимысьтыз пусъем потэ: Зинаида Андреевна Токарева мунчо азяз уг улы ни (со сярысь «Удмурт дунне» газет гожъяз 18-тӥ коньывуонэ). Та нуналъёсы солэн семьяез эстӥськись, шуныт квартирае пыриз. Ӝоген соослы тыл но кыскозы. Но жаляса верано, тросэз адямиос уг быгато на улон сэрегъёсазы пырыны. 15-тӥ ноябрёзь тупатъян-лэсьтӥськон ужъёсты йылаз-пумаз вуттыны кулэ. Та нуналъёсы нош ик пумиськылэмын зуркам 5 муниципал кылдытэтъёслэн йыръёсынызы.Военной городок понна кыл кутэ Обороная министерство. Сое тупатъян-лэсьтон туж ӝег мынэ. Сузмемын газ кыскон гумыос, уг ӝуа тыл. Со пумысен Ижысь военной гарнизонэ но Пичи Пургаысь военкоматэ вазиськонэн потэмын. Капчиёмиз соиз: адямиослы, судэ вазиськыса, кызьы нырысь-валысь ивортэмын вал, Екатеринбургетӥ костаськонэз уз луы. Шуге-леке шедемъёс вазиськыны быгатозы Пичи Пурга ёрос судэ.Али ке но ож тӥрлыкез возён базаын мыно на пуштытъянъёс. Кытчыозь соос луозы, тодмо ӧвӧл. Адямиос кышкало (уката ик нылпиос), улон интызэс воштыны курыса, вазисько Оскем мурт доры. Тазалыксы лябӟем пумысен но уно вазиськонъёс вуизы ини. Соосты Удмуртиысь Тазалыкез утёнъя министерство чакла.Оскем мурт доры озьы ик вазиськонэн потӥзы военной городокысь кивалтӥсьёс. Соос дэмлало ужасьёссэс Зинаида Корепановаез, Александр Немятовскихез, Александр Пономарёвез, Майя Кормишинаез медален пусйыны. Пуштылон уе соос ож тӥрлыкен тырмытэм 11 вагонэн эшелонэз ожгар базаысь поттӥзы. Ми та вазиськонэз одно ик вуттомы Удмуртилэн Президентэзлы Александр Волковлы, оскытӥз М. Кокорин.Любовь Тихонова. Теги: АлександрВолков МЧС ПичиПурга  